Жоба

ҚАЗАҚСТАН РЕСПУБЛИКАСЫНЫҢ

З А Ң Ы

**«Қазақстан Республикасының халықаралық шарттары туралы» Қазақстан Республикасының Заңына өзгерістер мен толықтырулар енгізу туралы**

1-бап.«Қазақстан Республикасының халықаралық шарттары туралы» 2005 жылғы 30 мамырдағы Қазақстан Республикасының Заңына өзгерістер мен толықтырулар енгізілсін:

1) 1-бапта:

1) тармақша мынадай редакцияда жазылсын:

«1) дәйектеу – келіссөздерге қатысушы әрбір тараптың өкілетті өкілдерінің аты-жөндерін халықаралық шарттың келісілген мәтінінде халықаралық шарт мәтінінің теңтүпнұсқалығын анықтау тәсілдерінің бірі ретінде қолданылатын әр параққа қою;»;

8) тармақшадағы «шартты жасасу сатысы» деген сөздер «шарт мәтінінің теңтүпнұсқалығын анықтау тәсілдерінің бірі ретінде» деген сөздермен ауыстырылсын;

10) тармақша «тапсырылатын» деген сөзден кейін «немесе дипломатиялық арналар арқылы жіберілетін» деген сөздермен толықтырылсын;

14) тармақша мынадай редакцияда жазылсын:

«14) халықаралық шарт жасасу – дәйекті тәртіппен жүзеге асырылатын халықаралық шарттың мәтінін қабылдау, халықаралық шарт мәтінінің теңтүпнұсқалығын анықтау және Қазақстан Республикасының өзі үшін халықаралық шарттың міндетті екендігіне келісім білдіруі не Қазақстан Республикасы халықаралық шартқа қосылатын жағдайда – Қазақстан Республикасының өзі үшін халықаралық шарттың міндетті екендігіне келісім білдіруі;»;

мынадай мазмұндағы 14-1) тармақшамен толықтырылсын:

«14-1) халықаралық шартты құрайтын құжаттармен алмасу – халықаралық шарт мәтінінің теңтүпнұсқалығын анықтау тәсілдерінің бірі немесе егер халықаралық шартты құрайтын құжаттарда олармен алмасудың осындай күші бар екендігі көзделген немесе Қазақстан Республикасының және келіссөздерге қатысатын басқа да тараптардың халықаралық шартты құрайтын құжаттармен алмасудың осындай күшке ие болуға тиіс екендігі туралы уағдаластығы өзге де жолмен белгіленген жағдайда, Қазақстан Республикасының өзі үшін халықаралық шарттың міндетті екендігіне келісім білдіру тәсілі;»;

2) 4-баптың 1-тармағы екінші бөлігінің үшінші абзацындағы «оларға» деген сөз «, осы Заңның 27-бабының 4-1-тармағында көзделген жағдайларды қоспағанда, оларға» деген сөздермен ауыстырылсын;

3) 8-баптың 1) тармақшасының екінші абзацы мынадай редакцияда жазылсын:

«Халықаралық шартқа қол қою туралы тиiстi акт, егер мұндай халықаралық шартқа Қазақстан Республикасының Президентi қол қоятын немесе бұл халықаралық шартқа қол қою құқығын Қазақстан Республикасының Президентi шартқа тiкелей қол қояр алдында, басқа лауазымды адамға табыстаған, соның iшiнде ауызша табыстаған жағдайда, қол қоюға өкілеттік беру туралы шешімсіз қабылданады;»;

4) 27-бап мынадай мазмұндағы 4-1-тармақпен толықтырылсын:

«4-1. Күшіне енген кезде ратификациялауға жатқызылмаған халықаралық шарттар, егер осындай халықаралық шарттарға енгізілетін өзгерістер ратификациялауға жататын болса, ратификациялануға тиіс.».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**